Aarhus har en kedelig rekord, når det kommer til unge hjemløse. 400 unge på gaden er lige så mange som i hele København.

Sidste år steg besøgene i Kirkens Korshærs varmestuer med 40 procent for unge mellem 18 og 30 år, fortæller Henriette Clausen, der er leder af Kirkens Korshærs indsamling til hjemløse i dag.

- Vi ved ikke, hvad denne uheldige førsteplads over unge hjemløse skyldes. Vi kan kun se, at vores statistikker siger det, siger hun.

I Aarhus skal de indsamlede penge netop gå til unge, der bor på gaden.

- 20-30 procent af de unge hjemløse har meget massive problemer. De har psykiske diagnoser og begyndende misbrug. De er ramt af det, vi kalder en tung hjemløshed. De er simpelthen faldet så meget gennem systemet, at de ikke kan bruge de her specielle unge-indsatser, som allerede findes.

De indsamlede penge skal ikke gå til varmestuer, men til brobyggende arbejde, der skal hjælpe de mest sårbare unge videre.

- De bliver mere parat til at komme i egen bolig og mere afklaret på, hvad de skal videre i livet. Skal jeg have et job, en uddannelse eller hvad? Det er helt nede på et håndholdt niveau, forklarer Henriette Clausen.

Læs også : Hjemløsheden i Aarhus stiger drastisk: Nu sover folk på åben gade

Hun mangler også frivillige til Kirkens Korshærs indsamling i dag. Under 300 har meldt sig som indsamlere, men hun kunne godt have brugt 1000 frivillige hjælpere:

Forklaringen er ifølge Henriette Clausen konkurrencen med andre landsindsamlinger. Faktisk 16 andre bare i år.

- Det er jo sådan cirka en indsamling hver tredje uge.

- Jeg tror, der er en mæthed i befolkningen og jeg er bange for, at det er Tordenskiolds soldater, der altid er ude at samle ind for Røde Kors, Folkekirkens Nødhjælp og så videre.